Il-Kreatura tal-Bir huwa l-ewwel ktieb minn sensiela ġdida ta' Simon Bartolo. Hija storja li tgħaqqad fiha kemm elementi makabri kif ukoll umoristiċi. Tinvolvi l-familja Borg, li jibdew bħala erbgħa – omm, missier u żewġt itfal – u jispiċċaw tmienja meta jaslu z-zijiet u n-nanna. Nies kemmxejn strambi jkunu dawn. Hemm ritratt ta' kull waħda u wieħed minnhom impinġijin fuq in-naħa ta' ġewwa tal-qoxra tal-ktieb. Din il-familja tiġi attakkata vjolentament mill-Imħalla, kreatura li normalment tgħix fl-ilma frisk tal-bjar imma li għal xi raġuni li niskopru aħna u naqraw il-ktieb, tagħmel eċċezzjoni għax toħroġ mill-bir biex tħebb għall-din il-familja. Apparti l-Imħalla, tant hemm kreaturi oħra li għad irridu niskopru f'dawn il-kotba, li s-sensiela jisimha "Ruxxmata Kreaturi". Lil Simon Bartolo niftakruh minn sensiela oħra ta' kotba għat-tfal – It- Triloġija tal-Fiddien – li huwa kiteb flimkien ma' Loranne Vella. F'dik it-Triloġija kien hemm kreaturi oħrajn, differenti minn dawn. Hu jistqarr li għalkemm jibża', xorta jħobb ħafna jikteb dwar il-kreaturi. L-istejjer tiegħu jagħtihom ukoll laqta ċajtiera għax inkella jiġu wisq tal-biża' u ma jkunx jista' jorqod billejl! Ippubblika kotba oħra bħal, Kważi Kważi lil Tamara Nżommuha , Kliem ir-Riħ , Deformity , u Il-Leġġenda ta' Robin Hood u Marian . Jikteb ukoll id-drammi tat-teatru, kemm għat-tfal kif ukoll għall-adulti. Fil-fatt lil Simon dejjem jikteb issibu, jew inkella jkun qed jaħseb dwar xiex se jikteb.